B. Bugár, podpredseda NR SR: (2004-02-03):
Teraz dávam slovo spravodajcovi z výboru pre hospodárstvo, privatizáciu a podnikanie poslancovi Jirkovi Malchárkovi, aby informoval Národnú radu o výsledku prerokovania tohto vládneho návrhu zákona v jednotlivých výboroch. Nech sa páči, pán poslanec. J. Malchárek, poslanec: Ďakujem, pán predsedajúci. Vážení členovia vlády, vážené kolegyne, kolegovia, Národná rada Slovenskej republiky uznesením č. 674 z 12. decembra 2003 pridelila tento vládny návrh zákona, ktorým sa mení a dopĺňa zákon Národnej rady Slovenskej republiky č. 379/1996 Z. z. o Fonde na podporu zahraničného obchodu v znení neskorších predpisov, na prerokovanie v druhom čítaní vo výboroch do 30 dní a v gestorskom výbore do 31 dní od jeho prerokovania v prvom čítaní na schôdzi Národnej rady výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre hospodárstvo, privatizáciu a podnikanie. Ako gestorský výbor určila Výbor Národnej rady Slovenskej republiky pre hospodárstvo privatizáciu a podnikanie na prerokovanie a schválenie spoločnej správy výborov. Iné výbory Národnej rady tento návrh zákona neprerokovali. Vládny návrh zákona, ktorým sa mení a dopĺňa zákon Národnej rady Slovenskej republiky č. 379/1996 Z. z. o Fonde na podporu zahraničného obchodu v znení neskorších predpisov prerokovali výbory, ktorým bol pridelený, takto: Ústavnoprávny výbor Národnej rady prerokoval návrh zákona 14. januára 2004 a neprijal uznesenie, pretože návrh uznesenia nezískal podporu potrebnej nadpolovičnej väčšiny poslancov. Výbor Národnej rady Slovenskej republiky pre financie, rozpočet a menu prerokoval návrh zákona 8. januára 2004 a odporučil Národnej rade návrh zákona schváliť s pozmeňujúcimi návrhmi tak, ako sú uvedené v prílohe uznesenia. Výbor Národnej rady Slovenskej republiky, ako gestorský výbor, pre hospodárstvo, privatizáciu a podnikanie prerokoval tento návrh zákona 15. januára a uznesením č. 254 odporučil Národnej rade Slovenskej republiky návrh zákona schváliť so zmenami a doplnkami. Z uznesení výborov Národnej rady uvedených pod bodom III tejto správy vyplývajú tieto pozmeňujúce návrhy: Pozmeňujúci návrh k čl. I., ku ktorému gestorský výbor nezaujal stanovisko, bol to pozmeňujúci návrh z výboru pre financie, rozpočet a menu a k čl. II., ktorý sa týka zmeny účinnosti z 1. januára na 1. apríla 2004, s ktorým, samozrejme, gestorský výbor odporúča súhlasiť. Takisto aj gestorský výbor odporúča súhlasiť samostatne o bode 1 s tým, že o bode 1, ako som hovoril, nie je odporúčanie od gestorského výboru a o bode 2 samostatne s odporúčaním schváliť. Rovnako aj gestorský výbor odporúča schváliť celý zákon č. 379/1996 o Fonde na podporu zahraničného obchodu v znení neskorších predpisov. Spoločná správa výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon Národnej rady Slovenskej republiky č. 379/1996 Z. z. o Fonde na podporu zahraničného obchodu v znení neskorších predpisov, v druhom čítaní bola schválená 16. januára. Súčasne výbor poveril mňa ako spoločného spravodajcu výborov predložiť Národnej rade Slovenskej republiky správu výborov o výsledku prerokovania návrhu zákona, čo som práve urobil. Ďakujem pekne. Pán predsedajúci, prosím, otvorte rozpravu a hlásim sa ako prvý do rozpravy.